86/130/ETY: Komission päätös, tehty 11 päivänä maaliskuuta 1986, puhdasrotuisten jalostusnautojen yksilötuloksen seurantamenetelmistä ja jalostusarvon arviointimenetelmistä



Virallinen lehti nro L 101 , 17/04/1986 s. 0037 - 0039

Suomenk. erityispainos Alue 3 Nide 20 s. 0188

Ruotsink. erityispainos Alue 3 Nide 20 s. 0188



KOMISSION PÄÄTÖS, tehty 11 päivänä maaliskuuta 1986, puhdasrotuisten jalostusnautojen yksilötuloksen seurantamenetelmistä ja jalostusarvon arviointimenetelmistä (86/130/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon puhdasrotuisista jalostusnaudoista 25 päivänä heinäkuuta 1977 annetun neuvoston direktiivin 77/504/ETY(), sellaisena kuin se on viimeksi muutettuna Kreikan liittymisasiakirjalla, ja erityisesti sen 6 artiklan 1 kohdan ensimmäisen luetelmakohdan, sekä katsoo, että direktiivin 77/504/ETY 6 artiklan 1 kohdan ensimmäisen luetelmakohdan mukaan komission tehtävänä on mainitun direktiivin 8 artiklassa säädetyn menettelyn mukaisesti päättää yksilötuloksen seurantamenetelmistä ja nautojen jalostusarvon arviointimenetelmistä, menetelmät, joita jäsenvaltioissa käytetään yksilötuloksen seurantaan ja nautojen jalostusarvon arviointiin ovat pääpiirteissään samanlaiset, sen vuoksi on tarpeen tarkemmin lähentää edelleen kyseisten menetelmien suoritustapoja tulosten saamiseksi vertailukelpoisiksi, ja tässä päätöksessä määrätyt toimenpiteet ovat pysyvän kotieläinjalostusta käsittelevän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Puhdasrotuisten nautojen yksilötuloksen seurantamenetelmien ja jalostusarvon arviointimenetelmien on oltava tämän päätöksen liitteessä esitetyn mukaiset. 2 artikla Tämä päätös on osoitettu kaikille jäsenvaltioille. Tehty Brysselissä 11 päivänä maaliskuuta 1986. Komission puolesta Frans ANDRIESSEN Varapuheenjohtaja () EYVL N:o L 206, 12.8.1977, s. 8 LIITE Nautaeläimen jalostusarvo voidaan laskea käyttäen yhtä seuraavista menetelmistä tai niiden yhdistelmää, kaiken testeistä kertyneen tiedon ollessa yleisesti saatavilla: 1. Yksilötestaus i) Yksilötestaus asemalla a) Asemasta vastaavan toimielimen tai viranomaisen nimi sekä tulosten laskennasta ja julkistamisesta vastaavan toimivaltaisen viranomaisen nimi on ilmoitettava. b) Koejärjestelyt ja testissä olleiden eläinten määrä on esitettävä selvästi. c) Seuraavat kohdat on esitettävä selvästi: - asemalle hyväksymisen edellytykset, - tarvittaessa sonnien yksilötulokset maatilalla ennen asemalle tuloa, - asemalle tulevien nuorten sonnien omistus ja enimmäisikä testauksen aikana sekä samanaikaisesti asemalla olevien sonnien ikävaihtelu, - sopeutumis- ja testiajanjakson pituus asemalla, - rehutyyppi ja ruokintajärjestely. d) Kirjattavat ominaisuudet: vähintään elopaino on rekisteröitävä ja liharoduista lisäksi rehun hyötysuhde ja lihakkuuden arviointi. e) Jalostusarvon arviointimenetelmän on oltava puolueeton. Testattujen sonnien jalostusarvo on ilmoitettava kustakin ominaisuudesta jalostusarvona tai vertailuna samaan aikaan arvosteltuihin eläimiin. ii) Yksilötestaus maatilalla Yksilötuloksen testaus voidaan suorittaa myös muualla kuin asemalla edellyttäen, että testin lopussa jalostusarvo voidaan laskea hyväksyttyjen kotieläinjalostuksen periaatteiden mukaisesti. 2. Maidontuotannon tarkkailu ja naaraiden jalostusarvon arviointi maidontuotanto-ominaisuuksien osalta Naaraiden jalostusarvon arviointiin käytettävien maidontuotannon tarkkailutulosten on perustuttava viralliseen maidontuotannon tarkkailujärjestelmään, joka on karjan maidontuotantoa käsittelevän kansainvälisen komitean asettamien määrävaatimusten mukainen. Tulosten laskennasta ja julkaisemisesta vastaavan toimielimen tai viranomaisen nimi on ilmoitettava. Naaraiden jalostusarvon määrittämiseen käytettyjen maitotuotosten tarkkailutulosten on: - perustuttava kestoltaan 305-päiväiseen peruslypsykauteen, - oltava merkittävien ympäristövaikutusten osalta sopivalla tavalla korjattuja. Jalostusarvon arviointiin käytetyn menetelmän on oltava puolueeton ja tulokset on annettava ennustettuna poikkeamana tai jalostusarvona, kaikkien kirjattujen ominaisuuksien osalta yhdistetyllä tarkkuusarvolla. Käytetystä menetelmästä on esitettävä yksityiskohtainen selostus tai viittaus. Arvosteltavat ominaisuudet on määriteltävä, ominaisuuksien perusvertailu ja standardipoikkeama on esitettävä sekä tarkkailulukujen laskentapäivämäärä ilmoitettava. 3. Jälkeläisten testaus a) Asemasta vastaavan toimielimen tai viranomaisen nimi sekä tulosten laskemista ja julkistamista vastaavan toimivaltaisen viranomaisen nimi on ilmoitettava. b) Sonnin jalostusarvo on laskettava arvioimalla sopivasta määrästä jälkeläisiä: i) maidon tuotanto-ominaisuudet, - jälkeläisten testausmenetelmästä on esitettävä yksityiskohtainen selostus tai viittaus, - jälkeläisinä olevia naaraita ei saa hankkia tai kohdella valikoivasti, - ensimmäisiä lypsykausia on käytettävä ja myöhempiä lypsykausia voidaan käyttää; kirjattavien lypsykausien enimmäispituus on 305 päivää 2 kohdan ensimmäisen alakohdan järjestelmän mukaan, - sonnin jalostuslaatua tai ennustettavia poikkeamia määritettäessä muut vaikutukset kuin sen jalostusarvo on poistettava sopivin toimenpitein, - tuotetun maidon määrä ja koostumus ja muu asiaa koskeva tieto on sisällytettävä laskelmiin jalostusarvosta, - kaikki käytettävissä olevat hedelmällisyyttä tai jälkeläisten elinkykyä koskevat tiedot on julkistettava, - jalostusarvojen tai ennustettavien poikkeamien arviointiin käytettävän menetelmän on oltava puolueeton, - tärkeimpien rekisteröityjen tuotanto-ominaisuuksien tulokset on julkaistava ennustettavina poikkeamina tai jalostusarvojen muodossa yhdistettyä tarkkuusarvoa kuvaavilla luvuilla varustettuina. Arvostellut ominaisuudet on määriteltävä, ominaisuuksien perusvertailu ja hajonta esitettävä ja arvostelupäivämäärä ilmoitettava. ii) Lihantuotanto-ominaisuudet: - jälkeläisten testausmenetelmästä on esitettävä yksityiskohtainen selostus tai viittaus, - jälkeläisiä ei saa hankkia tai kohdella valikoivasti, - hyväksyttyjä jälkeläisten testausmenetelmiä on neljä: A. keskitetty testaus jälkeläisten testaukseen erikoistuneissa yksiköissä; B. tarkastusohjelma jälkeläisten testaukseen yhteistyössä kaupallisten lihantuotantoyksiköiden kanssa; C. jälkeläisten ja/tai kaupallisten karjojen tilakirjanpitojärjestelmien tiedon analysointi. Jälkeläisten on oltava jakautuneina karjoihin niin, että sonnien pätevä vertailu on mahdollista; D. tutkimustyyppinen, myynti- tai teurastamotiloissa kerätty yksilöityjä jälkeläisiä koskeva tieto. A- ja B-menetelmiä varten eläimet on valittava satunnaisesti, nuorina ja tuotava yhteen samanikäisten eläinten ryhmiin, jotka ovat yhtä suuria mukana olevien sonnien osalta. C- ja D-menetelmien kaikki merkitykselliset tiedot on käytettävä sonnien jalostusarvoa arvioitaessa. - jälkeläisten testaukseen tarkoitetut sonnit on käytettävä satunnaisesti karjoissa, joista jälkeläisiä on suunniteltu hankittavaksi jälkeläisten testaukseen, - sonnin jalostusarvoa määritettäessä muut kuin sen perinnöllisen arvon vaikutukset on poistettava sopivin menettelyin, - ruhon ominaispiirteet, jos ne ovat osa valintaohjelmaa ja laatu sekä muu asiaa koskeva tieto on sisällytettävä jalostusarvon laskentaan, - kaikki käytettävissä olevat hedelmällisyyttä ja jälkeläisten elinkykyä koskevat tiedot on julkistettava, - jalostusarvojen arviointiin käytettävän menetelmän on oltava puolueeton, - tulokset on julkistettava mahdollisuuksien mukaan ennustettavien poikkeamien tai jalostusarvojen muodossa tarkkuusarvojen kanssa. Arvostellut ominaisuudet on määriteltävä, ominaisuuksien perusvertailu ja standardipoikkeama esitettävä sekä tarkkailulukujen laskentapäivämäärä ilmoitettava.